ป่าเกาะดิ้นปรับหนี้ลักซ์ชัวรี่
เสนอ5ประเด็นชงผู้ถือหน่วยต.ค.นี้บลจ.ทหารไทยลั่นไม่ตรงตามชี้ชวน
15 ก.ย. 2554

เสนอ5ประเด็นชงผู้ถือหน่วยต.ค.นี้บลจ.ทหารไทยลั่นไม่ตรงตามชี้ชวน
บลจ.ทหารไทย ชี้ป่าเกาะเสนอ 5 ประเด็นปรับโครงสร้างหนี้กองทุนอสังหาฯ ลักซ์ชัวรี่ ไม่ตรงตามหนังสือชี้ชวน กระทบสิทธิผู้ถือหน่วย ชงที่ประชุม ต.ค.นี้
บริษัทหลักทรัพย์จัดการกองทุน (บลจ.) ทหารไทย ในฐานะผู้จัดการกองทุนรวมอสังหาริมทรัพย์ลักซ์ชัวรี่ (LUXF) แจ้งตลาดหลักทรัพย์ว่า เมื่อวันที่ 31 ส.ค. 2554 บริษัทได้รับหนังสือเสนอปรับโครงสร้างหนี้ จากบริษัท โรงแรมป่าเกาะ ซึ่งเป็นคู่กรณีกับกองทุนรวมหลังจากได้ไกล่เกลี่ยร่วมกัน โดยจะเสนอผู้ถือหน่วยลงทุนพิจารณาในเดือน ต.ค. 2554 
อย่างไรก็ตาม มีข้อสังเกตว่าข้อเสนอของป่าเกาะต่างจากข้อตกลงเดิม และไม่เป็นไปตามหนังสือชี้ชวน รวมถึงกระทบสิทธิและประโยชน์ของผู้ถือหน่วยอย่างมีนัยสำคัญ 
สำหรับข้อเสนอสรุปเป็นรายประเด็น ดังนี้ ประเด็นแรกจากเดิมที่ป่าเกาะต้องจ่ายค่าเช่าชดเชยรายได้ให้แก่กองทุน เพื่อจ่ายเงินปันผลให้ผู้ถือหน่วยในอัตราไม่ต่ำกว่า 7% ต่อปีของมูลค่าโครงการในปีที่ 4 และปีที่ 5 นั้น ป่าเกาะเสนอจะจ่ายเงินปันผลทั้งสองปีรวมกัน 9% ของมูลค่าโครงการ โดยส่วนต่างอีก 5% จะชำระให้ปีละ 2 ครั้ง เป็นเวลา 5 ปี ในอัตราเท่ากัน
ประเด็นที่สอง ป่าเกาะเสนอให้เปลี่ยนโครงสร้างหลักประกัน โดยยกเลิกนำเงินสดเข้าบัญชีเงินสดหลักประกันจำนวน 150 ล้านบาท ตลอดระยะเวลาที่เหลือของสัญญาเช่า โดยป่าเกาะจะนำส่งหน่วยลงทุนเพิ่มอีก 4 ล้านหน่วย และทำสัญญาจำนำหน่วยที่เพิ่มขึ้น รวมทั้งทำสัญญาจำนำหน่วยลงทุน 9,281,500 หน่วย ที่กองทุนใช้สิทธิยึดอยู่และหากป่าเกาะมีเงินสดไม่พอจ่ายเงินแก่กองทุนก็ยินยอมให้นำหน่วยลงทุนที่จำนำไว้กับผู้ถือหน่วยลงทุนในราคา 5 บาทต่อหน่วย
ทั้งนี้ จากสัญญาเดิมป่าเกาะต้องคงหลักประกันในบัญชีเงินสดหลักประกันไว้ที่ 150 ล้านบาทตลอดระยะเวลาที่เหลือของสัญญาเช่า โดยจะต้องเติมเงินสดเข้าบัญชีเงินสดหลักประกันดังกล่าว ให้เต็มมูลค่า 150 ล้านภายใน 30 วันหากบัญชีดังกล่าวถูกใช้ไปในการจ่ายเงินปันผล รวมทั้งชำระค่าเช่า 
ประเด็นที่สาม ป่าเกาะเสนอให้กองทุนยอมรับภาระหนี้เงินต้นและดอกเบี้ยของวงเงิน 30 ล้านบาท ซึ่งปัจจุบันป่าเกาะได้ให้อีเอชวายกู้ยืม เพื่อใช้ดำเนินกิจการของโรงแรม ซิกเซ้นส์ ยาวน้อย และกองทุนต้องยอมรับสภาพหนี้เงินต้น ดอกเบี้ยของวงเงินที่ป่าเกาะหรือบุคคลอื่นให้อีเอชวายกู้เพิ่ม เพื่อให้อีเอชวายดำเนินธุรกิจได้ 
นอกจากนี้ เสนอว่ากำไรสุทธิทั้งหมดของโรงแรมในการประกอบการในปีที่ 4 และปีที่ 5 เป็นส่วนหนึ่งของการผ่อนชำระหากมีเงินเหลือให้คืนป่าเกาะ รวมทั้งหากกองทุนได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้ชำระคืนเงินกู้ได้ กองทุนจะกู้ยืมเงินเพื่อใช้หนี้ค้างชำระที่อีเอชวายมีต่อป่าเกาะ โดยป่าเกาะจะนำเงินมาคืนให้กองทุน
ประเด็นที่สี่ ป่าเกาะขอให้บริษัทจัดการงดค่าบริหารจัดการกองทุนในปีที่ 4 และปีที่ 5 จากเดิมป่าเกาะเป็นผู้รับผิดชอบค่าใช้จ่ายกองทุนและค่าบริหารจัดการ เพื่อให้กองทุนมีรายได้หลังหักค่าใช้จ่ายพอจ่ายปันผลได้ตามที่ระบุในหนังสือชี้ชวน และประเด็นสุดท้าย ป่าเกาะเสนอจ่ายค่าใช้จ่ายในการปรับโครงสร้างหนี้และค่าที่ปรึกษาทางการเงินคนละครึ่งกับบริษัท จากเดิมที่ป่าเกาะรับผิดชอบ
ทั้งนี้ กองทุน LUXF ลงทุนและเป็นกรรมสิทธิ์ในโรงแรมป่าเกาะ เป็นเจ้าของกรรมสิทธิ์และใช้ในการดำเนินกิจการโครงการ ซิกเซ้นส์ ไฮด์อะเวย์ ยาวน้อย เกาะยาวน้อย จังหวัดพังงา